Avainsanat

Tiivistelmä



Avainsanat

Kilpailu – Kartellit tai muut yhteistoimintajärjestelyt – Kielto – Ryhmäpoikkeus – Moottoriajoneuvoalan sopimukset – Asetus N:o 1400/2002 – Nimenomaisen purkamislausekkeen sisältävä sopimus

(EY 81 artiklan 3 kohta; komission asetuksen N:o 1400/2002 2 artiklan 1 kohta ja 3 artiklan 6 kohta)

Tiivistelmä

Missään perustamissopimuksen 81 artiklan 3 kohdan soveltamisesta vertikaalisten sopimusten ja yhdenmukaistettujen menettelytapojen ryhmiin moottoriajoneuvoalalla annetun asetuksen N:o 1400/2002 säännöksessä ei kielletä sopimuksen osapuolia ottamasta tämän asetuksen soveltamisalaan kuuluvaan sopimukseen tavarantoimittajan hyväksi sellaista nimenomaista purkamislauseketta, jonka nojalla sopimus voidaan purkaa suoraan ja ilman ennakkoilmoitusta silloin, jos jälleenmyyjä on jättänyt noudattamatta jotakin tässä lausekkeessa mainituista sopimusvelvoitteistaan, ja näin ollen sellaisen lausekkeen pätevyyttä ei ratkaista periaatteessa asetuksen, vaan pelkästään kansallisen oikeuden perusteella.

Tavarantoimittajan purkaessa autojen jälleenmyyntisopimuksen nimenomaisen purkavan ehdon perusteella asetuksessa N:o 1400/2002 asetettujen ryhmäpoikkeuksen soveltamisedellytysten noudattamiseksi ei vaadita pelkästään, että tavarantoimittaja ilmoittaa kirjallisesti tämän purkamisen perusteet, vaan myös, että riippumaton asiantuntija, välimies tai kansallinen tuomioistuin, joiden käsiteltäväksi jälleenmyyjällä on asetuksen 3 artiklan 6 kohdan nojalla oikeus antaa asia purkamisen pätevyyden riitauttamiseksi, pystyy harjoittamaan tehokasta valvontaa purkamisen perusteiden osalta.

Koska yhteisö ei ole antanut säännöksiä siitä, onko riippumattoman asiantuntijan, välimiehen tai kansallisen tuomioistuimen väliintulon tapahduttava ennen purkamista vai onko purkamisen vaikutuksia lykättävä purkamisen pätevyydestä tehtävään päätökseen asti, eikä asetuksen N:o 1400/2002 mihinkään säännökseen sisälly tällaista vaatimusta, kunkin jäsenvaltion sisäisessä oikeusjärjestyksessä on määritettävä toimivaltaiset tuomioistuimet ja annettava menettelysäännöt sellaisia oikeussuojakeinoja varten, joilla pyritään turvaamaan oikeussubjektien välittömästi yhteisön oikeuden perusteella saamat oikeudet; edellytyksenä tältä osin on kuitenkin se, että nämä menettelysäännöt eivät saa olla epäedullisempia kuin ne, jotka koskevat samankaltaisia jäsenvaltion sisäiseen oikeuteen perustuvia vaatimuksia (vastaavuusperiaate), eivätkä ne saa tehdä yhteisön oikeudessa oikeussubjekteille vahvistettujen oikeuksien käyttämistä käytännössä mahdottomaksi tai suhteettoman vaikeaksi (tehokkuusperiaate).

Asetuksen N:o 1400/2002 3 artiklan 6 kohtaa on tulkittava siten, että pelkästään se, että tämän asetuksen soveltamisalaan kuuluvassa sopimuksessa määrätään sellaisesta nimenomaisesta purkamislausekkeesta, jonka nojalla tavarantoimittaja voi purkaa sopimuksen suoraan ja ilman ennakkoilmoitusta silloin, jos jälleenmyyjä on jättänyt noudattamatta jotakin tässä lausekkeessa mainituista sopimusvelvoitteistaan, ei voi johtaa siihen, että tämän asetuksen 2 artiklan 1 kohdassa tarkoitettua ryhmäpoikkeusta ei sovelleta tähän sopimukseen.

(ks. 27, 28, 30, 34 ja 37 kohta sekä tuomiolauselma)